හිතුවක්කාරී ලෙස බස් ගාස්තු ඉහළ නැංවීමට ගැමුණු විජේරත්නට නොහැකි බවත්, බස් ගාස්තු ඉහළ නැංවීමට රජය කිසිදු තීරණයක් ගෙන නොමැති බවත් පෞද්ගලික මගී ප්‍රවාහන අමාත්‍ය සී. බී. රත්නායක මහතා දිනමිණට පැවසීය.බස් කර්මාන්තය දඩමීමා කරගනිමින් පටු දේශපාලන අරමුණු මුදුන්පත් කරගැනීමට ලංකා පෞද්ගලික බස් හිමියන්ගේ සංගමය උත්සාහ ගන්නා බවද අමාත්‍යවරයා පෙන්වා දෙයි.පෞද්ගලික බස් හිමියන් සඳහා රජය සහන රැසක් ලබාදී ඇති බවත් එම සහන වැඩපිළිවෙළ ඉදිරියටත් ක්‍රියාත්මක කරන බවද අමාත්‍යවරයා කීය.ජනතාව අපහසුතාවයට පත්කිරීමට කිසිවෙකුට ඉඩනොතබන බවත් ගුණාත්මක ප්‍රවාහන සේවයක් ලබාදීම සඳහා ජනාධිපති මහින්ද රාජපක්‍ෂ මහතාගේ උපදෙස් පරිදි තම අමාත්‍යංශය ක්‍රියා කරන බවද අමාත්‍යවරයා පැවසීය.ගැමුණු විජේරත්න මහතාට අවශ්‍ය පරිදි බස් ගාස්තු වැඩි කිරීමට නොහැකි බව පෙන්වා දෙන අමාත්‍යවරයා බස් ගාස්තු සංශෝධනය කළ හැක්කේ ජාතික ප්‍රතිපත්තියට අනුව රජයට පමණක් බවද අවධාරණය කරයි..